ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ และเงื่อนไขการเปิดเผยสัญญาความตกลง เงื่อนไข และอัตราค่าบริการในการใช้หรือการเชื่อมต่อระบบโครงข่ายพลังงาน พ.ศ. 2556
ประกาศคณะกรรมการกำกับกิจการพลังงาน
ประกาศคณะกรรมการกำกับกิจการพลังงาน
เรื่อง
หลักเกณฑ์ วิธีการ และเงื่อนไขการเปิดเผยสัญญาความตกลง เงื่อนไข และอัตรา
ค่าบริการในการใช้หรือการเชื่อมต่อระบบโครงข่ายพลังงาน
พ.ศ. ๒๕๕๖
 

อาศัยอำนาจตามความในมาตรา ๘๖
แห่งพระราชบัญญัติการประกอบกิจการพลังงาน พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงาน จึงออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ
และเงื่อนไขการเปิดเผยสัญญาความตกลง เงื่อนไข
และอัตราค่าบริการในการใช้หรือการเชื่อมต่อระบบโครงข่ายพลังงาน พ.ศ. ๒๕๕๖

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ เพื่อประโยชน์ของผู้ใช้หรือผู้ขอเชื่อมต่อระบบโครงข่ายพลังงาน
และการกำกับดูแลการประกอบกิจการพลังงาน
ให้ผู้รับใบอนุญาตที่มีระบบโครงข่ายพลังงานเปิดเผยข้อมูลในเรื่องต่าง ๆ อย่างน้อย
ดังต่อไปนี้
(๑) สัญญาความตกลงและเงื่อนไขในการใช้หรือการเชื่อมต่อระบบโครงข่าย
(๒) อัตราค่าบริการในการใช้หรือการเชื่อมต่อระบบโครงข่าย
(๓)
ข้อมูลอื่นใดตามที่คณะกรรมการกำกับกิจการพลังงานจะพิจารณาเห็นสมควรกำหนด

ข้อ ๔ ในการเปิดเผยหรือเผยแพร่ข้อมูลตามข้อ ๓
ให้เปิดเผยโดยวิธีหนึ่งวิธีใด หรือหลายวิธีรวมกัน ดังต่อไปนี้
(๑) ประกาศบนเว็บไซต์ของผู้รับใบอนุญาตที่มีระบบโครงข่ายพลังงาน
(๒) จัดทำเป็นเอกสารสิ่งพิมพ์ไว้เพื่อการแจกจ่ายผู้สนใจ ณ
ที่ทำการหรือสำนักงานของผู้รับใบอนุญาตที่มีระบบโครงข่ายพลังงาน
(๓) วิธีการอื่นใดตามที่คณะกรรมการกำกับกิจพลังงานกำหนด

ข้อ ๕ ให้ประธานกรรมการกำกับกิจการพลังงานเป็นผู้รักษาการ
และมีอำนาจวินิจฉัยชี้ขาดปัญหาเกี่ยวกับการปฏิบัติตามประกาศนี้


ประกาศ
ณ วันที่ ๙ ธันวาคม พ.ศ. ๒๕๕๖
ดิเรก ลาวัณย์ศิริ
ประธานกรรมการกำกับกิจการพลังงานประธาน







ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗






















[๑] ราชกิจจานุเบกษา
เล่ม ๑๓๐/ตอนพิเศษ ๑๙๐ ง/หน้า ๘๔/๒๖ ธันวาคม ๒๕๕๖